Document ID: 32013R0238

A BIZOTTSÁG 238/2013/EU VÉGREHAJTÁSI RENDELETE
(2013. március 15.)
a 481/2012/EU végrehajtási rendeletnek a kiváló minőségű marhahúsra vonatkozó eredetiségigazolások érvényessége tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 144. cikke (1) bekezdésére és 148. cikkére, összefüggésben 4. cikkével,
mivel:
(1)
A kiváló minőségű marhahúsra vonatkozó vámkontingens kezelésére alkalmazandó szabályok megállapításáról szóló, 2012. június 7-i 481/2012/EU bizottsági végrehajtási rendelet (2) megváltoztatta a 617/2009/EK tanácsi rendelettel (3) megnyitott vámkontingens kezelésének módszerét, oly módon, hogy az egyidejű vizsgálat helyett az érkezési sorrend alapján történő kezelés módszerét vezette be. Tekintve, hogy a szóban forgó kontingens érkezési sorrend alapján történő kezelése keretében többé már nem kerülnek kibocsátásra olyan behozatali engedélyek, amelyek érvényességi ideje az adott behozatali év június 30-áig terjedő időszakra korlátozódik, helyénvaló elhagyni az eredetiségigazolások érvényességi idejének június 30-ig történő korlátozására vonatkozó rendelkezést. Ehelyett célszerű úgy rendelkezni, hogy - a kiváló minőségű marhahúsra vonatkozó más vámkontingensek tekintetében megállapított érvényességi idővel összhangban - az érvényesség időtartama a szóban forgó igazolások kiállításától számított három hónap legyen.
(2)
Az egyértelműség kedvéért a 481/2012/EU végrehajtási rendelet II. mellékletében meghatározott, a kedvezményes vámkontingens alá tartozó árukra vonatkozó követelmények között jelezni kell azokat a szarvasmarhákat, amelyek a hasított testek osztályozásására vonatkozó uniós rendszer hatálya alá tartoznak, és ezért előállítható belőlük „kiváló minőségű marhahús”.
(3)
A 481/2012/EU végrehajtási rendeletet ezért ennek megfelelően módosítani kell.
(4)
A jogbiztonság érdekében indokolt úgy rendelkezni, hogy az eredetiségigazolások érvényességi időszakára vonatkozó új rendelkezés az e rendelet hatálybalépése előtt kiállított eredetiségigazolásokra ne legyen alkalmazandó.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 481/2012/EU végrehajtási rendelet a következőképpen módosul:
1.
A 3. cikk (7) bekezdése helyébe a következő szöveg lép:
„(7) Az eredetiségigazolás a kiállításának időpontjától számított három hónapig érvényes.”
2.
A II. mellékletben található 1. lábjegyzet helyébe a következő szöveg lép:
„(1)
E követelmények alkalmazásában az üszők és a tinók beletartoznak az 1234/2007/EK rendelet III. melléklete IV. részének 1. pontjában meghatározott »szarvasmarha« fogalmába, és az ugyanezen rendelet V. mellékétének A. részében meghatározott E, illetve C kategóriába sorolandók.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Rendelkezéseit a hatálybalépésének napjától kezdődően kibocsátott eredetiségigazolásokra kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. március 15-én.

Labels: 3
17